Tyskland lukker sin grænse til Danmark fra klokken 08 mandag morgen i et forsøg på at inddæmme smitten med coronavirus.

Det bekræfter den tyske indenrigsminister, Horst Seehofer, søndag aften på et pressemøde.

Grænselukningen kommer ud over Danmark også til at gælde Frankrig, Østrig, Schweiz og Luxembourg.

Lukningen kommer til at ligne den, som Danmark indførte over for Tyskland lørdag.

»Udbredelsen af coronavirus skrider hurtigt og aggressivt frem. Vi må derfor gå ud fra, at toppen af denne udvikling endnu ikke er nået«, siger Seehofer.

»Tyske statsborgere har selvfølgelig retten til at vende hjem til deres hjemland«, lyder hans præcisering af de nye grænseregler.

Der vil også være passage for varetransport og pendlere, føjer han til.

Økonomiminister Peter Altmaier siger til ARD, at det er vigtigt, at den frie udveksling af varer fortsætter, og at man ikke skader den økonomiske aktivitet på tværs af grænserne.

»Vi forsøger at gøre indskrænkningerne så begrænsede som muligt«, siger han.

EU's kommissionsformand, Ursula von der Leyen advarer søndag om, at flere tusinde lastbiler og busser er strandet ved nogle af EU's indre grænser.

Hvis ikke landene i EU besinder sig, kan det føre til tomme hylder i supermarkederne, advarer hun.

Danmark lukkede lørdag middag sine grænser til Tyskland og Sverige. For at bremse smitten med coronavirus blandt danskere.

Polen og Tjekkiet har også lukket deres grænser mod Tyskland.

I Tyskland er der søndag konstateret coronavirus hos 4584 personer ifølge Johns Hopkins University.

Ifølge dpa har der inden, Tyskland lukker grænsen til Frankrig, været kontakt mellem forbundskansler Angela Merkel og Frankrigs præsident, Emmanuel Macron.

Det vides ikke, om den tyske regering har haft den samme kontakt til den danske regering om den tyske grænselukning.

/ritzau/dpa